韩维
答曼叔见寄
日君同里闾，杖履数相过。
靡为不吾咨，有唱必君和。
春风南陌游，炎月北窗卧。
贪从德义乐，不觉岁月破。
而君宦游者，动足落羁锁。
襄城虽近邑，去局有重坐。
子来诚独难，我往义当果。
时天雨方霁，绿树垂{左禾右衣中多}{左禾右衣中多}。
策马望城郭，青山映烟火。
解衣尘虑清，垂箔月华堕。
怜君九品贱，志尚勇不挫。
乃云曹事简，经史日自课。
出诗且百篇，语法就平妥。
相别不满岁，美誉亦已播。
顾惭糠秕姿，几不见扬簸。
投章匪云报，亦用警庸懦。